Komitee hoor OB versuim ‘om sonder vrees of guns op te tree’Die Openbare Beskermer, adv. Busisiwe Mkhwebane. (Foto: Twitter) “Die Openbare Beskermer (OB) maak bevindings wat jou én ander mense regstreeks raak, sonder om jou ooit te roep om getuienis af te lê.” Só het Johann van Loggerenberg, voormalige senior beampte by die Suid-Afrikaanse Inkomstediens (SAID), Woensdag getuig voor die parlement se art. 194-komitee wat belas is met die proses oor die moontlike verwydering van adv. Busisiwe Mkhwebane as OB. Van Loggerenberg is daarvan beskuldig dat hy betrokke was by die sogenaamde onderduimse ondersoekeenheid binne die SAID wat verskeie hoëprofielmense ondersoek het. Mkhwebane het ’n ondersoek na die eenheid van stapel gestuur nadat ’n klag by haar kantoor ingedien is. Van Loggerenberg het aan die komitee gesê dat Mkhwebane die aangeleentheid met intelligensiedienste bespreek het ná ’n geklassifiseerde verslag van hulle oor ’n ondersoek na dieselfde saak. Adv. Mkhwebane het glo later aan Van Loggerenberg aangedui dat sy nie in besit van die geklassifiseerde verslag was nie. Johann van Loggerenberg hetvia Zoom getuig (Foto: Skermgreep) Volgens Van Loggerenberg het Mkhwebane ’n bevinding oor die klagte gemaak sonder om enigsins ’n reaksie van hom te versoek. “Sy moes met my kontak maak. Sy moes ’n ondersoek doen sonder vrees, guns of vooroordeel en sy het versuim om dit te doen. Ek is verontagsaam, asof ek nie bestaan ​​nie en irrelevant is.” ’n Volbank regters van die hooggeregshof in Pretoria het in Desember 2020 Mkhwebane se verslag oor die sogenaamde “rogue”-eenheid ter syde gestel en haar boonop persoonlik met 15% van die algehele regskoste gestraf. Mkhwebane het bevind die eenheid is op onwettige wyse gestig en was strydig met die wet. Die regters het egter bevind die OB het ongeldige verslae en onbewese bewerings gebruik om bevooroordeelde beslissings te maak. Die standaard van die verslag is as gruwelik bestempel en het op elke punt misluk. Dit het ook nie op rasionele denke berus nie. Van Loggerenberg sal vandag sy getuienis voortsit en kruisondervra word. Die komitee het Maandag tydens die begin van die verhoor argumente aangehoor van die regspanne wat die komitee en Mkhwebane verteenwoordig. Hassen Ebrahim, ’n grondwetkenner, het Dinsdag die rol van die kantoor van die Openbare Beskermer uiteengesit. Die komitee hoop om sy werk teen einde September af te handel. Pres. Cyril Ramaphosa het die beleërde Mkhwebane op 9 Junie geskors. Die Kaapstadse hooggeregshof het reeds Mkhwebane se aansoek om Ramaphosa te verhoed om haar te skors, sowel as vir die parlementêre proses teen haar om voort te gaan, van die hand gewys.